ማህበሩ 50ሺህ የፊት መሸፈኛ ማስኮችን በስጦታ ማግኘቱን አስታወቀ
• በበጎ ውጤቶች ህብረተሰቡ እንዳይዘናጋም አሳስቧልአዲስ አበባ፡-የኢትዮጵያ ህክምና ማህበር ራይድ የታክሲ አገልግሎት ከተባለ ድርጅት 50ሺህ የፊት መሸፈኛ የህክምና ማስኮችን በስጦታ ማግኘቱን አስታወቀ። አሁንም ቢሆን የኮቪድ 19 ወረርሽኝ ደረጃ ሊደርስ እንደሚችል ታሳቢ በማድረግ እስካሁን ባሉ በጎ ውጤቶች ህብረተሰቡ ለአፍታም እንዳይዘናጋ አሳስቧል። 
የማህበሩ ምክትል ፕሬዚዳንትና በጥቁር አንበሳ ስፔሻላይዝድ ሆስፒታል የህጻናትና የአጠቃላይ ቀዶ ጥገና ህክምና ከፍተኛ ስፔሻሊስት ዶክተር አመዘነ ታደሰ ለአዲስ ዘመን ጋዜጣ እንደገለጹት፤ ራይድ የታክሲ አገልግሎት ድርጅት በራሱ ተነሳሽነት ለማህበሩ 50ሺህ የህክምና የፊት መሸፈኛ ማስኮችን አበርክቷል። እንዲሁም የኢትዮጵያ አርክቴክቶች
 ማህበርም ሀኪሞች ራሳቸውን ከኮሮና ቫይረስ ራሳቸውን ለመከላከል የሚጠቅሙ ማቴሪያሎች ግዥ እንዲያደርጉ የገንዘብ ስጦታ ለማበርከት ቃል ገብቷል። 
ማህበሩ በስጦታ ያገኘው የህክምና (ሰርጅካል) የፊት መሸፈኛ ማስክና ደረጃውን የጠበቀ መሆኑን ገልጸው፤የፊት መሸፈኛ ማስኩን የኮቪድ 19 ታካሚዎች በብዛት ለሚገኙባቸው ሆስፒታሎች የሚሰራጭ መሆኑን ተናግረዋል። በአገር ደረጃ የወረርሽኙ ስርጭት ሲታይ በዋናነት ታካሚዎች የሚገኙት አዲስ አበባ ከተማ በመሆኑ አብዛኛው የፊት መሸፈኛ ማስክ ለየካ ኮተቤ ሆስፒታል የሚሰጥ መሆኑን አመልክተው፤ከኮቪድ 19 ጋር በተያያዘ እንደ ሁኔታ እየታየ የሥራ ጫና ላለባቸው የክልል ሆስፒታሎች ጭምር የፊት መሸፈኛ ማስኩን ለማሰራጭት ዕቅድ መያዙን ገልጸዋል። 
“ድርጅቶቹ በራሳቸው ተነሳሽነት ድጋፍ ለማድረግ ሲመጡ እንጂ የምንቀበለው ድጋፍ ለመሰብሰብ የሚያስችል አደረጃጀት የለንም” ያሉት ዶክተር አመዘነ፤ የህክምና ባለሙያዎች ራሳቸውን ከኮሮና ቫይረስ የሚከላከሉበት አልባሳትና የፊት መሸፈኛ ማስክ ድጋፍ ለማግኘት አደረጃጀታችንን ፈትሸን ለማስተካከል እየሰራን ነው ብለዋል። 
“እስካሁን፤ መንግሥትና ህዝቡ ባደረጉት የጥንቃቄ ሥራዎች ኮሮና ቫይረስ በተፈራው መጠን እንዳይሰራጭ ማድረግ ተችሏል” ያሉት ዶክተር አመዘነ በየዕለቱ ስለ ኮሮና ቫይረስ ተጠቂዎች በሚወጡ የጤና ሚኒስቴር በጎ ሪፖርቶች ስርጭቱን ተቆጣጥረነዋል ብሎ ለመናገር ግን ጊዜው ገና ነው ብለዋል። ምክንያቱም በተለይ ብዙ አውሮፓ አገራት የመጀመሪያ በቫይረሱ የተጠቃ ሰው ከተገኘ ከሁለትና ከሶስት ወራት በኋላ ነው የወረርሽኝ ደረጃ የደረሰው ሲሉም አክለዋል። 
እንደ ዶክተር አመዘነ ገለጻ፤ አሁንም ቢሆን
 ወረርሽኝ ደረጃ ሊደርስ ይችላል የሚለውን እንጂ ማሰብ የሚጠቅመው በበጎው ውጤቶች መዘናጋት አያስፈልግም። ሆኖም በተለይ በአሁኑ ሳምንት የሰዎች እንቅስቃሴ ተበራክቷል። የመኪና ብዛትና የሰው ትርምስ ሲታይ መዘናጋቱ እንዳለ ያሳያል። ህብረተሰቡ በበጎ ውጤቶች ለአፍታም መዘናጋት የለበትም። ምክንያቱም ቫይረሱ አንዴ ወደ ወረርሽኝ ደረጃ ከደረሰ በኋላ እንደ ኢትዮጵያ ላሉ ደካማ የጤና ተቋምና ሥርዓት ላላቸው አገራት በጣም አደገኛና ከፍተኛ ዋጋ ያስከፍላል። 
ህብረተሰቡ መጀመሪያ አካባቢ ሲያደርግ እንደነበረው ሳይዘናጋ ከፍተኛ ጥንቃቄ ማድረግ እንደሚኖርበት የጠቆሙት ዶክተር አመዘነ፤ ህዝቡ በበጎ ውጤት ሪፖርቶች ሳያዘናጉት ከፍተኛ ጥንቃቄ እያደረገ መቀጠል እንዳለበት መልዕክታቸውን አስተላ ልፈዋል።አዲስ ዘመን ሚያዝያ 23/2012
ጌትነት ምህረቴ